पाएं अपने शहर की ताज़ा ख़बरें और फ्री ई-पेपरडाउनलोड करें
नरकटियागंज में लॉकडाउन को पूर्ण सफल बनाने के लिए प्रशासन व पुलिस अधिकारी लगातार गश्ती कर रहे हैं। गाइडलाइन को चुनौती देने वालों से अब पुलिस व प्रशासनिक अधिकारी सख्ती से पेश आ रहे हैं। इसके पीछे का मकसद केवल कोरोना वायरस के बढ़ते संक्रमण की चैन को तोड़ना है। गुरुवार को लॉकडाउन का सख्ती से अनुपालन करवाने को लेकर शहर में एसडीएम व अन्य अधिकारी सड़क पर उतर गए। शहर के मुख्य मार्ग, बाजार समेत अन्य जगहों पर दल बल के साथ गश्ती की गई। पुलिस व प्रशासनिक अधिकारियों के दल बल को देखकर अनावश्यक घूमने वालों में अफरा तफरी मच गई। वहीं बाजार में युवक डर के मारे अपनी बाइक छोड़कर फरार हो गए। जिसे एसडीएम के निर्देश पर पुलिस ने जब्त करने की कार्रवाई की। वहीं एसडीएम ने शहर में घूम-घूमकर सभी को लॉकडाउन का पालन करने के लिए अपील किया। एसडीएम साहिला ने बताया कि लॉकडाउन में सभी लोग सहयोग कर रहे हैं। हालांकि कुछेक लोग गाइडलाइन का उल्लंघन करते पाए जा रहे हैं। पुलिस व प्रशासन लगातार गश्ती पर है। ऐसे लोगों के खिलाफ प्रशासनिक कार्रवाई की जा रही है। एसडीएम ने कहा कि कोरोना संक्रमण की चैन को तोड़ने व आमअवाम को सुरक्षित रखने के उद्देश्य से सरकार ने 15 मई तक लॉकडाउन लगाया है। इसकी मॉनिटरिंग को लेकर लगातार पुलिस व प्रशासनिक अधिकारी क्षेत्र भ्रमण कर रहे हैं। ग्रामीणों इलाकों में भी लॉकडाउन का शत प्रतिशत अनुपालन हो, इसके लिए संबंधित प्रखंड के बीडीओ, सीओ व थानाध्यक्षों को कड़ा निर्देश दिया गया है। कहीं कोई गाइडलाइन का उल्लंघन करते पाए जाने पर सख्त कार्रवाई करने का भी निर्देश दिया गया है। गश्ती के दौरान एसडीएम के साथ डीसीएलआर अजय कुमार सिंह, बीडीओ सतीश कुमार, प्रशिक्षु डीएसपी सह थानाध्यक्ष संदीप गोल्डी, पुलिस निरीक्षक केके गुप्ता, सिटी मैनेजर विनय रंजन समेत कई अधिकारी व पुलिस पदाधिकारी उपस्थित थे। गश्ती के दौरान जब्त हुई 2 बाइक | शहर में अधिकारियों के गश्ती के दौरान लॉकडाउन का उल्लंघन करते हुए बिना काम बाइक पर घूमने वालों को मंहगा पड़ गया। पुलिस व प्रशासनिक अधिकारियों को आते देख 2 युवक अपनी अपनी बाइक छोड़कर फरार हो गए। पुलिस ने दोनों बाइक को जब्त कर लिया। जिसे बाद में जेसीबी की मदद से थाना लाया गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn